CELEX: 
Language: hr
Date: 2022-03-29 00:00:00
Title: DELEGIRANA UREDBA KOMISIJE (EU) /... o izmjeni Uredbe (EZ) br. 273/2004 Europskog parlamenta i Vijeća i Uredbe Vijeća (EZ) br. 111/2005 u pogledu uvrštenja određenih prekursora za droge na popis predviđenih tvari

OBRAZLOŽENJE
            
            
               1.KONTEKST DELEGIRANOG AKTA
            
            
               Prekursori za droge kemikalije su koje se koriste u nezakonitoj proizvodnji opojnih droga ili psihotropnih tvari. Uredbom (EZ) br. 273/2004 Europskog parlamenta i Vijeća
                  1
                utvrđuju se mjere za praćenje trgovine prekursorima za droge u EU-u, a Uredbom Vijeća (EZ) br. 111/2005
                  2
                uređuje se trgovina prekursorima za droge između EU-a i trećih zemalja.
            
            
               Tim dvjema uredbama zajednički se provode mjere predviđene člankom 12. Konvencije Ujedinjenih naroda protiv nezakonite trgovine opojnim drogama i psihotropnim tvarima od 19. prosinca 1988.
                  3
                („Konvencija UN-a iz 1988.”).
            
            
               Prekursori za droge mogu biti predviđene tvari (uvrštene na popis u prilozima dvjema uredbama; za njih vrijede različite pravne obveze ovisno o kategoriji – dozvola, registracija, odobrenje za uvoz/izvoz itd.). Prekursori za droge isto tako mogu biti tvari koje nisu predviđene, što znači da nisu navedene u prilozima. Svaka država članica može donijeti potrebne mjere kako bi svojim nadležnim tijelima omogućila kontrolu i nadzor sumnjivih poslova koji uključuju nepredviđene tvari. 
            
            
               Nacionalna nadležna tijela izvijestila su o zapljeni etil alfa-fenilacetoacetata (EAPA) i metil 3-okso-2-(3,4-metilendioksifenil)butanoata (MAMDPA). 
            
            
               EAPA se koristi za proizvodnju 1-fenil-2-propanona (P-2-P), koji se naziva i benzil-metil-keton (BMK). BMK je prekursor amfetamina i metamfetamina. 
            
            
               MAMDPA se koristi za proizvodnju 3,4-metilendioksifenil-2-propanona (PMK), koji je pak prekursor 3,4-metilendioksimetamfetamina (MDMA), poznatog i kao „ecstasy”.
            
            
               Amfetamin, metamfetamin i MDMA među najčešćim su drogama koje se nezakonito proizvode u EU-u i imaju ozbiljne posljedice po ljudsko zdravlje.
            
            
               BMK, kao i neki drugi njegovi pre-prekursori koji su vrlo slični EAPA-i (kao što je metil alfa-fenilacetoacetat (MAPA) ili alfa-fenilacetoacetamid (APAA)), i PMK već su predviđene tvari u uredbama. 
            
            
               Nakon stroge kontrole prethodno navedenih predviđenih tvari zločinačke organizacije razvile su tvari EAPA i MAMDPA kako bi izbjegle te kontrole. Stoga bi tvari EAPA i MAMDPA također trebalo uvrstiti na popis predviđenih tvari na razini EU-a kako bi se pojačali njihova kontrola i praćenje. Time će se nacionalnim tijelima pružiti pravna sredstva za učinkovitu borbu protiv njihova korištenja u nezakonitoj proizvodnji opojnih droga.  
            
            
               Komisija ima slobodu odabira u pogledu kategorije u koju će se uvrstiti prekursor za drogu. 
            
            
               Predviđene tvari uvrštene u kategoriju 1. predstavljaju najveću opasnost ako se zlouporabljuju i uglavnom se potpuno ili djelomično ugrađuju u molekule opojnih droga ili psihotropnih tvari. Uredbama se za te tvari propisuju najstrože mjere kontrole i praćenja: moraju se pohranjivati u zaštićenim prostorijama (na primjer u zaključanoj prostoriji, s video nadzorom itd.); svaki gospodarski subjekt koji rukuje takvim tvarima mora imati dozvolu, a za te tvari potrebno je i odobrenje za uvoz i izvoz. 
            
            
               Tvari EAPA i MAMDPA trebalo bi uvrstiti u kategoriju 1. popisa predviđenih tvari jer se mogu lako prevesti radi korištenja u proizvodnji metamfetamina, amfetamina i MDMA-e, a zbog upotrebe tih opojnih droga kasnije nastaju veliki socijalni i javnozdravstveni problemi.  
            
            
               Prema raspoloživim informacijama, za tvari EAPA i MAMDPA ne postoji zakonita uporaba, osim u istraživanjima. Stoga uvrštavanje tih tvari u kategoriju 1. neće dovesti do znatnog administrativnog opterećenja za gospodarske subjekte i nadležna tijela. 
            
            
               2.SAVJETOVANJA PRIJE DONOŠENJA AKTA
            
            
               U skladu s Međuinstitucijskim sporazumom o boljoj izradi zakonodavstva od 13. travnja 2016.
                  4
               , pri izradi ovog delegiranog akta provedena su primjerena i transparentna savjetovanja, među ostalim na stručnoj razini. Stručna skupina o prekursorima za droge raspravljala je o prijedlogu i prihvatila ga na sastancima održanima 26. i 27. listopada 2021. 
            
            
               Nacrt je objavljen na portalu „Iznesite svoje mišljenje”. Primljen je jedan pozitivan komentar. 
            
            
               Obavijest o nacrtu dostavljena je na temelju članka 2. stavka 9. točke 2. Sporazuma o tehničkim preprekama u trgovini. Nisu zaprimljene nikakve primjedbe. 
            
         
         
            
               3.PRAVNI ELEMENTI DELEGIRANOG AKTA
            
            
               Na temelju članka 15. Uredbe (EZ) br. 273/2004 i članka 30.a Uredbe (EZ) br. 111/2005 Komisija je ovlaštena donijeti delegirane akte kako bi se prilozi prilagodili novim kretanjima u zlouporabi prekursora za droge.
            
            
               Uredba (EZ) br. 273/2004 i Uredba (EZ) br. 111/2005 blisko su povezane. Njima se zajednički primjenjuju mjere predviđene člankom 12. Konvencije UN-a iz 1988. Stoga je objedinjavanje dvaju ovlaštenja koja se temelje na različitim temeljnim zakonodavnim aktima u jedan delegirani akt opravdano bliskom stvarnom povezanošću tih ovlaštenja.
            
            
               DELEGIRANA UREDBA KOMISIJE (EU) …/...
            
            
               оd 29.3.2022.
            
            
               o izmjeni Uredbe (EZ) br. 273/2004 Europskog parlamenta i Vijeća i Uredbe Vijeća (EZ) br. 111/2005 u pogledu uvrštenja određenih prekursora za droge na popis predviđenih tvari
               
            
               (Tekst značajan za EGP)
            
            
               EUROPSKA KOMISIJA,
            
            
               uzimajući u obzir Ugovor o funkcioniranju Europske unije,
            
            
               uzimajući u obzir Uredbu (EZ) br. 273/2004 Europskog parlamenta i Vijeća od 11. veljače 2004. o prekursorima za droge
                  5
               , a posebno njezin članak 15., 
            
            
               uzimajući u obzir Uredbu Vijeća (EZ) br. 111/2005 od 22. prosinca 2004. o utvrđivanju pravila za nadzor trgovine prekursorima za droge između Unije i trećih zemalja
                  6
               , a posebno njezin članak 30.a,
            
            
               budući da:
            
            
               (1)Uredbom (EZ) br. 273/2004 utvrđuju se mjere za nadzor trgovine prekursorima za droge u Uniji, a Uredbom (EZ) br. 111/2005 uređuje se trgovina prekursorima za droge između Unije i trećih zemalja. Prilog I. Uredbi (EZ) br. 273/2004 i Prilog Uredbi (EZ) br. 111/2005 svaki zasebno sadržavaju popis predviđenih tvari koje podliježu nizu usklađenih mjera kontrole i praćenja predviđenih tim uredbama.
            
            
               (2)Nacionalna nadležna tijela izvijestila su o zapljeni etil alfa-fenilacetoacetata (EAPA) i metil 3-okso-2-(3,4-metilendioksifenil)butanoata (MAMDPA) u kontekstu nezakonite proizvodnje opojnih droga. 
            
            
               (3)EAPA se koristi za proizvodnju 1-fenil-2-propanona (P-2-P), koji se naziva i benzil-metil-keton (BMK). BMK je prekursor amfetamina i metamfetamina. 
            
            
               (4)MAMDPA se koristi za proizvodnju 3,4-metilendioksifenil-2-propanona (PMK), koji je pak prekursor 3,4-metilendioksimetamfetamina (MDMA), poznatog i kao „ecstasy”.
            
            
               (5)Amfetamin, metamfetamin i MDMA među najčešćim su drogama koje se nezakonito proizvode u Uniji. Imaju ozbiljne posljedice po ljudsko zdravlje i uzrokuju velike socijalne i javnozdravstvene probleme u nekim regijama Unije. 
            
            
               (6)Stoga bi tvari EAPA i MAMDPA trebalo uvrstiti na popis predviđenih tvari na razini Unije kako bi se olakšala njihova kontrola i praćenje. 
            
            
               (7)Predviđene tvari navedene u Prilogu I. Uredbi (EZ) br. 273/2004 i u Prilogu Uredbi (EZ) br. 111/2005 podijeljene su u kategorije na koje se primjenjuju različite mjere s obzirom na odnos razine opasnosti koju predstavlja određena tvar i opterećenja za zakonitu trgovinu. Najstrože mjere kontrole i nadzora primjenjuju se na tvari kategorije 1. 
            
            
               (8) EAPA i MAMDPA, kao prekursori amfetamina, metamfetamina i MDMA-e, predstavljaju velike socijalne i javnozdravstvene prijetnje u Uniji. Za te tvari nije poznata nijedna zakonita uporaba, osim za potrebe istraživanja. Stoga bi uvrštavanje tih tvari u kategoriju 1. u Prilogu I. Uredbi (EZ) br. 273/2004 i u kategoriju 1. u Prilogu Uredbi (EZ) br. 111/2005 bilo odgovarajući odgovor kako bi se spriječilo njihovo korištenje u nezakonitoj proizvodnji opojnih droga, a ujedno ne bi dovelo do znatnog dodatnog administrativnog opterećenja za gospodarske subjekte i nadležna tijela u Uniji.
            
         
         
            
               (9)Uredbu (EZ) br. 273/2004 i Uredbu (EZ) br. 111/2005 trebalo bi stoga na odgovarajući način izmijeniti.
            
            
               (10)Uredbom (EZ) br. 273/2004 i Uredbom (EZ) br. 111/2005 zajednički se provode određene odredbe Konvencije Ujedinjenih naroda protiv nezakonite trgovine opojnim drogama i psihotropnim tvarima, donesene u Beču 20. prosinca 1988. i odobrene Odlukom Vijeća 90/611/EEZ
                  7
               . Imajući u vidu blisku suštinsku vezu između ovlasti iz tih uredaba, primjereno je donošenje izmjena jedinstvenim delegiranim aktom,
            
            
               DONIJELA JE OVU UREDBU:
            
            
               Članak 1. 
               Izmjene Uredbe (EZ) br. 273/2004
            
            
               Prilog I. Uredbi (EZ) br. 273/2004 mijenja se u skladu s Prilogom I. ovoj Uredbi.
            
            
               Članak 2. 
                  Izmjene Uredbe (EZ) br. 111/2005
            
            
               Prilog Uredbi (EZ) br. 111/2005 izmjenjuje se u skladu s Prilogom II. ovoj Uredbi.
            
            
               Članak 3.
            
            
               Stupanje na snagu 
            
            
               Ova Uredba stupa na snagu dvadesetog dana od dana objave u Službenom listu Europske unije.
            
            
               Ova je Uredba u cijelosti obvezujuća i izravno se primjenjuje u svim državama članicama.
            
            
               Sastavljeno u Bruxellesu 29.3.2022.
            
            
               
                     Za Komisiju
               
               
                     Predsjednica
                     Ursula VON DER LEYEN
               
               
            
         
         
            
                  
                     (1)
                  
                        Uredba (EZ) br. 273/2004 Europskog parlamenta i Vijeća od 11. veljače 2004. o prekursorima za droge (SL L 47, 18.2.2004., str. 1.).
               
               
                  
                     (2)
                  
                        Uredba Vijeća (EZ) br. 111/2005 od 22. prosinca 2004. o utvrđivanju pravila za nadzor trgovine prekursorima za droge između Unije i trećih zemalja (SL L 22, 26.1.2005., str. 1.).
               
               
                  
                     (3)
                  
                        SL L 326, 24.11.1990., str. 57.
               
               
                  
                     (4)
                  
                        SL L 123, 12.5.2016., str. 10.
               
               
                  
                     (5)
                  
                        SL L 47, 18.2.2004., str. 1. 
               
               
                  
                     (6)
                  
                        SL L 22, 26.1.2005., str. 1.
               
               
                  
                     (7)
                  
                        Odluka Vijeća 90/611/EEZ od 22. listopada 1990. o sklapanju Konvencije Ujedinjenih naroda protiv nezakonite trgovine opojnim drogama i psihotropnim tvarima u ime Europske ekonomske zajednice (SL L 326, 24.11.1990., str. 56.).
               
            
      
    ---documentbreak--- 
      
         
         
            
               PRILOG I. 
            
            
            
               U Prilogu I. Uredbi (EZ) br. 273/2004, u tablici za kategoriju 1. umeću se sljedeći unosi u popis tvari na odgovarajuće mjesto prema redoslijedu njihovih oznaka KN: 
            
            
                     
                        Tvar
                     
                  
                  
                     
                        Naziv KN (ako je drukčiji)
                     
                  
                  
                     
                        Oznaka KN
                     
                  
                  
                     
                        CAS broj
                     
                  
               
                     
                        „etil alfa-fenilacetoacetat (EAPA) (*)
                     
                  
                  
                     
                         
                     
                  
                  
                     
                        ex 2918 30 00
                     
                  
                  
                     
                        5413-05-8
                     
                  
               
                     
                        metil 3-okso-2-(3,4-metilendioksifenil)butanoat (MAMDPA) (**)
                     
                  
                  
                     
                        metil 3-okso-2-(3,4-metilendioksifenil)butanoat
                     
                  
                  
                     
                        ex 2932 99 00
                     
                  
                  
                     
                        1369021-80-6
                     
                  
               
               (*) Poznata i kao etil 3-okso-2-fenilbutanoat, prema IUPAC-u (Međunarodna unija za čistu i primijenjenu kemiju).
            
            
               (**) Poznata i kao metil 2-(2H-1,3-benzodioksol-5-il)-3-oksobutanoat, prema IUPAC-u.”.
            
            
               PRILOG II. 
            
            
            
               U Prilogu Uredbi (EZ) br. 111/2005, u tablici za kategoriju 1. umeću se sljedeći unosi u popis tvari na odgovarajuće mjesto prema redoslijedu njihovih oznaka KN: 
            
            
                     
                        Tvar
                     
                  
                  
                     
                        Opis KN (ako je različit)
                     
                  
                  
                     
                        Oznaka KN
                     
                  
                  
                     
                        Broj CAS
                     
                  
               
                     
                        „etil alfa-fenilacetoacetat (EAPA) (*)
                     
                  
                  
                     
                         
                     
                  
                  
                     
                        ex 2918 30 00
                     
                  
                  
                     
                        5413-05-8
                     
                  
               
                     
                        metil 3-okso-2-(3,4-metilendioksifenil)butanoat (MAMDPA) (**)
                     
                  
                  
                     
                        metil 3-okso-2-(3,4-metilendioksifenil)butanoat
                     
                  
                  
                     
                        ex 2932 99 00
                     
                  
                  
                     
                        1369021-80-6
                     
                  
               
               (*) Poznata i kao etil 3-okso-2-fenilbutanoat, prema IUPAC-u (Međunarodna unija za čistu i primijenjenu kemiju).
            
            
               (**) Poznata i kao metil 2-(2H-1,3-benzodioksol-5-il)-3-oksobutanoat, prema IUPAC-u.”.